**ΔΕΛΤΙΟ ΤΥΠΟΥ**

**Παρουσίαση της Νέας Υπηρεσίας**

**"Enterprise Greece – Export Helpdesk"**

**Αθήνα, 11 Σεπτεμβρίου 2024 |** Η Enterprise Greece πραγματοποίησε με επιτυχία την επίσημη παρουσίαση της νέας της υπηρεσίας "**Enterprise Greece – Export Helpdesk**" στις 8 Σεπτεμβρίου 2024, στις 12:30 μ.μ., στο Περίπτερο 17, Stand 33A, στο πλαίσιο της 88ης Διεθνούς Έκθεσης Θεσσαλονίκης (ΔΕΘ). Η νέα αυτή υπηρεσία θα αποτελέσει ένα πολύτιμο εργαλείο για τις ελληνικές επιχειρήσεις οι οποίες επιθυμούν να δραστηριοποιηθούν εκτός συνόρων.

Το Export Helpdesk είναι μια **πρωτοποριακή online πλατφόρμα** που προσφέρει εξατομικευμένες συμβουλές και πληροφόρηση σε Έλληνες εξαγωγείς, βοηθώντας τους να κατανοήσουν καλύτερα τις διεθνείς αγορές και να βελτιώσουν τις εξαγωγικές τους επιδόσεις. Η πλατφόρμα παρέχει πρόσβαση σε παγκόσμιες βάσεις δεδομένων, στατιστικές αναλύσεις, στοιχεία αγορών και άλλα εργαλεία που διευκολύνουν την είσοδο σε διεθνείς αγορές.

Ήδη από την αρχική περίοδο λειτουργίας του, το Export Helpdesk έχει αυξήσει τις ευκαιρίες για τους Έλληνες επιχειρηματίες, δίνοντάς τους τη δυνατότητα να βελτιώσουν τις εξαγωγικές τους επιδόσεις σε μια ολοένα και πιο ανταγωνιστική παγκόσμια αγορά. Η νέα αυτή υπηρεσία προσφέρει στους Έλληνες εξαγωγείς υποστήριξη για στοχευμένη ανάπτυξη των εξαγωγών τους, καλύπτοντας τομείς υψηλής ζήτησης, μέσω του Export Potential Map Greece **(International Trade Centre - ITC**). Οι χρήστες της πλατφόρμας έχουν πρόσβαση σε πληροφορίες σχετικές με διαδικασίες, τελωνειακά ζητήματα, κανονιστικές απαιτήσεις και ευκαιρίες συνεργασίας.

Αξίζει να σημειωθεί ότι η πρωτοβουλία αυτή εντάχθηκε επιτυχώς στο **ΕΠΑΝΕΚ**, το οποίο χρηματοδότησε το σύνολο του κόστους ανάπτυξης και αρχικής λειτουργίας του έως το 2023. Για την full-scale λειτουργία του εργαλείου, που ξεκίνησε το 2024, η υπηρεσία έχει ενταχθεί πλήρως στις δράσεις και στον προϋπολογισμό της Enterprise Greece.

Στην εκδήλωση απηύθυνε χαιρετισμό ο Υφυπουργός Εξωτερικών, **κ.** **Κώστας Φραγκογιάννης**, ενώ ο Διευθύνων Σύμβουλος, **Δρ. Μαρίνος Γιαννόπουλος**, παρουσίασε αναλυτικά τη νέα υπηρεσία. Στελέχη της Εταιρείας πραγματοποίησαν ζωντανή παρουσίαση της πλατφόρμας, επιδεικνύοντας τη λειτουργία της και απάντησαν σε ερωτήσεις των παρευρισκόμενων εταιρειών.

Ο **κ. Γιαννόπουλος** δήλωσε: «*Το Export Helpdesk είναι το καινοτόμο εργαλείο που δίνει υπεραξία στις ελληνικές επιχειρήσεις, βοηθώντάς τις να αξιοποιήσουν νέες ευκαιρίες εξαγωγών και να ενισχύσουν την παγκόσμια παρουσία τους. Η Enterprise Greece, μέσω του Export Helpdesk, στοχεύει στην περαιτέρω ενίσχυση της ανταγωνιστικότητας των ελληνικών επιχειρήσεων, εξοπλίζοντάς τις με τα απαραίτητα μέσα για να αναπτύξουν τις εξαγωγικές τους δραστηριότητες, συμβάλλοντας παράλληλα στη βιώσιμη ανάπτυξη της εθνικής οικονομίας.»*

Για περισσότερες πληροφορίες σχετικά με το Export Helpdesk, μπορείτε να επισκεφτείτε την πλατφόρμα στο: <https://portal.help4export.gov.gr/el>.

**Enterprise Greece**

Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου – 210 3355705, Χρήστος Ρουμελιώτης c.roumeliotis@eg.gov.gr